En daar groet hulle mekaar, het Spiekeries altyd uitgesaaiArgieffoto (Foto: The Beijinger) Vuishoue was nog altyd verbode in rugby, tog oorheers hulle jare lank die nuusblaaie wanneer hulle in belangrike wedstryde gegooi word en die gang van ŉ wedstryd verander. My pa het altyd met bittere smaak vertel hoe die All Black-keurders in 1956 die Nieu-Seelandse swaargewigbokskampioen Kevin Skinner se pensioen onderbreek het om die Springbokke reg te sien. Skinner, wat ŉ slagter van beroep was, het reeds in 1954 uitgetree nadat hy in 1949 deur Suid-Afrika getoer het. Hy is nadergetrek vir die laaste twee toetse in 1956, wat die All Blacks albei gewen het om die reeksnederlaag van 4-0 in Suid-Afrika te wreek. Skinner was as een van die beste stutte van sy tyd beskou, maar die skandvlek dat hy bloot gekies is om die Springbok-stutte Jaap Bekker en Chris Koch reg te sien, sal altyd in Suid-Afrika onthou word. Die foto van ŉ bebloede Bekker (dr. Danie Craven, wat die span afgerig het, het die Bokke belet om terug slaan) ná die tyd in die kleedkamer, sal altyd Springbokondersteuners se bloed laat kook. Net so was die Nieu-Seelanders briesend oor die steelhou waarmee Burger Geldenhuys in 1986 ŉ einde van die Nieu-Seelandse Kavaliers se kaptein, Andy Dalton, se toer gemaak het. Geldenhuys het Dalton van agteraf bygekom. Dr. Craven was só briesend dat hy Geldenhuys laat skors het om die toetsreeks mis te loop. Ironies genoeg het Gert Smal die All Black-stut Gary Knight met ŉ regter in die vierde toets platgeslaan waaroor daar skaars ŉ woord gerep is. In 1995, slegs ŉ paar maande ná die Bokke se Wêreldbekertriomf, het Wallis teen die Bokke gespeel. Wallis se grootste troefkaart was hul ellelange slot Derwyn Jones (2,10 m). Voor die wedstryd het die Bokke se afrigter, Kitch Christie, Kobus Wiese opdrag gegee om na James “om te sien”. Wiese het dit verkeerd verstaan, want vroeg in die eerste helfte het hy Jones met ŉ liederlike vuishou droomland toe gestuur. Daar is baie ander voorvalle, soos toe Frik du Preez die Franse kapokhaanslot Alain Plantefol se drade in 1967 geknip het. Plantefol, ŉ vuiluil en skoorsoeker, het vir moeilikheid gesoek en dis hoekom Du Preez hom reggesien het. Dis hoekom daar altyd daaroor gepraat sal word.